Pasiūlymas TARYBOS REGLAMENTAS kuriuo iš dalies keičiamas Reglamento (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo I priedas /* COM/2013/0718 final - 2013/0341 (NLE) */





AIŠKINAMASIS MEMORANDUMAS 1. PASIŪLYMO APLINKYBĖS Pridedamo reglamento pasiūlymo tikslas – sustabdyti autonominių Bendrojo muitų tarifo muitų taikymą reaktyviniams degalams, kurie šiuo metu klasifikuojami priskiriant KN kodą 2710 19 21. Šiuo metu į dvišalius aviacijos susitarimus su trečiosiomis šalimis paprastai įtraukiamos nuostatos, kuriomis leidžiama netaikyti muitų reaktyviniams degalams. Tačiau šioje srityje Europos lygmeniu būtina siekti aiškumo ir vienodumo, kad būtų užtikrintas teisinis veiklos vykdytojų tikrumas ir išvengta dėl skirtingų metodų ir taisyklių iškreipiamos konkurencijos. Didžioji dalis į Europos Sąjungą (ES) importuojamų reaktyvinių degalų yra bendrąja lengvatų sistema (BLS) besinaudojančių šalių kilmės, todėl importuojami be muitų. Tai turi didelės svarbos ES oro transporto pramonei. Peržiūrėjus nuo 2014 m. sausio 1 d. taikysimas BLS lengvatas, didžiosios reaktyvinius degalus eksportuojančios gamintojos, pavyzdžiui, Persijos įlankos bendradarbiavimo tarybos (angl. GCC) šalys, nebeturės galimybės naudotis importo į ES lengvatomis, o kitos (Indija) – bent jau nuo 2014 m. sausio 1 d. iki 2016 m. gruodžio 31 d. – nebegalės naudotis kai kurių kategorijų produktams, įskaitant degalus, taikoma BLS. Muito mokesčių taikymas šių tiekėjų reaktyviniams degalams greičiausiai turėtų įtakos reaktyvinių degalų kainai ES rinkoje, jei nebūtų galima įsigyti reaktyvinių degalų iš kitų šaltinių. Be to, ES naftos perdirbimo gamyklos negalėtų iškart labai padidinti aviacinių degalų gamybos apimties, nes būtų pagaminama daugiau kitų papildomų produktų, pvz., benzino, kurio eksporto naujas galimybes reikėtų išnagrinėti. ES oro transporto ir naftos pramonės sektoriams reikia laiko prisitaikyti prie laipsniško šioms šalims tiekėjoms taikomos BLS nutraukimo padarinių. Atsižvelgiant į tai, kad ateityje rinkos padėtis gali keistis, muitų taikymo sustabdymas per penkerius metus turėtų būti peržiūrėtas remiantis deramu vertinimu. Atsižvelgiant į išdėstytus dalykus, siūloma atitinkamai iš dalies pakeisti Tarybos reglamentą (EEB) Nr. 2658/87. Šis pasiūlymas pratęsti esamą padėtį atitinka Sąjungos politiką. 2. KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI Konsultuotasi su Ekonominių muitų tarifų klausimų grupe, kurioje dalyvauja visų valstybių narių kompetentingų institucijų atstovai. Galimų rimtų pavojų, kurių padariniai būtų nepataisomi, nustatyta nebuvo. Šiam pasiūlymui bus taikoma tarnybų tarpusavio konsultacijų procedūra ir jis bus paskelbtas, kai jį priims Taryba. 3. TEISINIAI PASIŪLYMO ASPEKTAI Teisinis šio reglamento pasiūlymo pagrindas yra Sutarties dėl Europos Sąjungos veikimo (SESV) 31 straipsnis. Pagal SESV 31 straipsnį autonominę muitų normą, remdamasi Komisijos pasiūlymu, kvalifikuota balsų dauguma nustato Taryba. Pasiūlymas atitinka proporcingumo principą, nes, kaip numatyta Sutartyje, juo skatinama valstybių narių ir trečiųjų šalių prekyba bei derinami ekonominės veiklos vykdytojų (Sąjungos paslaugų teikėjų, naudotojų ir vartotojų) komerciniai interesai, nekeičiant ES PPO sąrašo. Pasiūlymui subsidiarumo principas netaikomas, nes ši sritis priklauso išimtinei Sąjungos kompetencijai. 4. POVEIKIS BIUDŽETUI Palyginti su dabartine situacija, tradicinių nuosavų išteklių pajamų neprarandama. Yra galimybė, kad nebus gauta papildomų pajamų atsižvelgiant į BLS taikymo tam tikroms trečiosioms šalims nuo 2014 m. sausio 1 d. pokyčius. Tačiau atsižvelgiant į šiuo metu galiojančius dvišalius aviacijos susitarimus, kuriais numatyta aviaciniams degalams netaikyti muitų, galimi nuo 2014 m. sausio 1 d negausimų tradicinių nuosavų išteklių papildomų pajamų nuostoliai laikytini nereikšmingais. 2013/0341 (NLE) Pasiūlymas TARYBOS REGLAMENTAS kuriuo iš dalies keičiamas Reglamento (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo I priedas EUROPOS SĄJUNGOS TARYBA, atsižvelgdama į Sutartį dėl Europos Sąjungos veikimo, ypač į jos 31 straipsnį, atsižvelgdama į Europos Komisijos pasiūlymą, kadangi: (1) Europos Sąjungos (ES) reaktyvinių degalų rinka labai priklauso nuo reaktyvinių degalų importo iš trečiųjų šalių; (2) nors į valstybių narių ir trečiųjų šalių sudaromus dvišalius aviacijos susitarimus paprastai įtraukiamos nuostatos, kuriomis leidžiama netaikyti muitų reaktyviniams degalams, reikia nustatyti bendras muitų netaikymo reaktyviniams degalams taisykles, šioje srityje siekiant aiškumo ir vienodumo, kad būtų užtikrintas teisinis veiklos vykdytojų tikrumas ir išvengta dėl skirtingų metodų ir taisyklių iškreipiamos konkurencijos; (3) didelė dalis šiuo metu į Sąjungą importuojamų reaktyvinių degalų yra bendrųjų muitų tarifų lengvatų sistema ar lengvatinėmis patekimo į ES rinką sąlygomis besinaudojančių šalių kilmės, todėl importuojami be muitų; (4) nuo 2014 m. sausio 1 d. taikant muitų tarifų lengvatas pagal Reglamentą (ES) Nr. 978/2012[1] daug šalių, kurios yra svarbios reaktyvinių degalų eksportuotojos, šiomis lengvatinėmis patekimo į Sąjungos rinką sąlygomis naudotis nebegalės, o tam tikros kitos eksportuojančios šalys negalės naudotis šiomis tam tikrų kategorijų produktams, įskaitant degalus, taikomomis lengvatomis[2]; (5) dėl muito mokesčių taikymo šių tiekėjų reaktyviniams degalams greičiausiai padidėtų reaktyvinių degalų kaina Sąjungos rinkoje, nes Sąjungos naftos perdirbimo gamykloms ekonomiškai nenaudinga padidinti aviacinių degalų gamybos apimtį; (6) atsižvelgiant į tai, kad ateityje reaktyvinių degalų rinkos padėtis gali keistis, ši priemonė per penkerius metus turėtų būti peržiūrėta remiantis deramu vertinimu; (7) todėl tikslinga sustabdyti autonominės muito normos taikymą reaktyviniams degalams. Sustabdymas turėtų būti taikomas visiems produktams, kurių KN kodas yra 2710 19 21; (8) todėl Tarybos reglamento (EEB) Nr. 2658/87[3] I priedas turėtų būti atitinkamai iš dalies pakeistas, PRIĖMĖ ŠĮ REGLAMENTĄ: 1 straipsnis Reglamento (EEB) Nr. 2658/87 I priedo antros dalies V skyriaus 27 skirsnio lentelės 3 skiltyje KN kodui 2710 19 21 skirtas tekstas pakeičiamas taip: „4,7 (*) _________________ (*) Autonominė muito norma: neapmuitinama.“ 2 straipsnis Šis reglamentas įsigalioja 2014 m. sausio 1 d. Šis reglamentas privalomas visas ir tiesiogiai taikomas visose valstybėse narėse. Priimta Briuselyje Tarybos vardu Pirmininkas FINANSINĖ TEISĖS AKTO PASIŪLYMO PAŽYMA PASIŪLYMO PAVADINIMAS Tarybos reglamento, kuriuo iš dalies keičiamas Reglamento (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo I priedas, pasiūlymas. BIUDŽETO IŠLAIDŲ KATEGORIJOS Skyrius ir straipsnis – 12 skyrius, 120 straipsnis 2014 metų biudžete numatyta suma: 18 086 400 000 € (2014 m. biudžeto projektas) FINANSINIS POVEIKIS ¨ Pasiūlymas neturi jokio finansinio poveikio. X Pasiūlymas neturi jokio finansinio poveikio išlaidoms, bet gali turėti finansinį poveikį, nors ir nedidelį, dėl šių priežasčių: 2012 m. bendra importuotų prekių, kurioms priskiriamas KN kodas 2710 19 21, vertė siekė 12,2 mlrd. EUR[4]. Konvencinė šio KN kodo muito norma – 4,7 %. Didžioji dalis (per 97 %) importuotų produktų, įgyvendinant laisvosios prekybos susitarimus ir BLS, buvo neapmuitinti. Nuo 2014 m. sausio 1 d. daug svarbių eksportuojančių šalių (kurioms tenka 82 % importo) nebegalės naudotis BLS. Todėl būtų galima gauti apie 470 mln. EUR tradicinių nuosavų išteklių papildomų pajamų. Tačiau šiuo metu esama per 1 500 ES bei valstybių narių ir trečiųjų šalių aviacijos susitarimų, o valstybės narės yra priėmusios nacionalinių teisės aktų nuostatų dėl orlaivių atsargų. Atsižvelgiant į šias gausias valstybių narių priemones, kuriomis numatyta netaikyti muitų aviaciniams degalams, galimi nuo 2014 m. sausio 1 d negausimų tradicinių nuosavų išteklių papildomų pajamų nuostoliai laikytini nereikšmingais. [1] 2012 m. spalio 25 d. Europos Parlamento ir Tarybos reglamentas (ES) Nr. 978/2012, kuriuo taikoma bendrųjų muitų tarifų lengvatų sistema ir panaikinamas Tarybos reglamentas (EB) Nr. 732/2008 (OL L 303, 2012 10 31, p. 1). [2] 2012 m. gruodžio 17 d. Komisijos įgyvendinimo reglamentas (ES), kuriuo pagal Europos Parlamento ir Tarybos reglamentą (ES) Nr. 978/2012, kuriuo taikoma bendrųjų muitų tarifų lengvatų sistema, suspenduojamas muitų tarifų lengvatų taikymas tam tikrų BLS skyrių atžvilgiu tam tikroms BLS lengvatomis besinaudojančioms šalims (OL L 348, 2012 12 18, p. 11). [3] 1987 m. liepos 23 d. Tarybos reglamentas (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (OL L 256, 1987 9 7, p. 1). [4] Šaltinis – Eurostatas; įprastam importui taikoma statistinė procedūra.